钦定古今图书集成/明伦汇编/氏族典/第230卷 > 杨巨源
## 钦定古今图书集成/明伦汇编/氏族典/第230卷 > 杨巨源

按《宋史杨巨源传》：“巨源，字子渊，其先成都人。父信臣，
客益昌，因家焉。巨源倜傥有大志，善骑射，涉猎诸子
百家之书，刘光祖荐之，总领钱粮。陈晔以右职举为
凤州堡子原仓官，分差鱼关粮料院，移监兴州合江
赡军仓。吴曦叛，巨源阴有讨贼志，结安丙、李好义率
其徒入伪宫，执杀之。丙权四川宣抚使，巨源权参赞”
军事。丙奏功于朝，以巨源第一，诏补承事郎。关外四
州为蜀要害，巨源力言不取必有后患，自请为随军
措置粮运，转朝奉郎，与通判差遣，兼四川宣抚使司
参议官。先是，奖谕诛叛诏书至沔州，巨源谓人曰：“诏
命一字不及巨源，疑有以蔽其功者。”俄报王喜，授节
度使，巨源弥不平。又遣愬功于朝，而从兴元都统制
彭辂乞书与韩𠈁胄，辂阳许而阴以白丙。或言“巨源
与其徒谋为乱，正将陈安复告巨源结死士入关，欲
焚沔州州治，俟丙出则杀之。”丙积前事，因欲去巨源，
然未有以发也。会巨源在凤州，以檄书遗金凤翔都
统使，其辞若用间者，且自称宣抚副使，而以参议官
印印之。金以檄至丙，丙乃移书召巨源，巨源还幕府。
丙密命辂收巨源，械送阆州狱。舟至大安龙尾滩，将
校樊世显者呼于岸，巨源知将见杀，指其地而语之
曰：“此好一片葬地。”左右遽取利刀断其头，不绝者逾
寸，遂以巨源自殪闻。成忠郎李珙投匦，献所作《巨源
传》，为之讼冤。朝廷亦念其功，赐庙褒忠，赠宝谟阁待
制，加赠宝谟阁直学士、太中大夫。嘉熙元年，理宗特
赐谥“忠愍。”子履正，终大理卿、四川制置副使。